[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 19.4.2010

COM(2010)155 τελικό

ΕΚΘΕΣΗ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Πρώτη έκθεση για την εφαρμογή των διατάξεων του πρωτοκόλλου αριθ. 3 της πράξης προσχώρησης του 2003 όσον αφορά τις Περιοχές Κυρίαρχων Βάσεων του Ηνωμένου Βασιλείου της Μεγάλης Βρετανίας και της Βόρειας Ιρλανδίας στην Κύπρο

ΕΚΘΕΣΗ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Πρώτη έκθεση για την εφαρμογή των διατάξεων του πρωτοκόλλου αριθ. 3 της πράξης προσχώρησης του 2003 όσον αφορά τις Περιοχές Κυρίαρχων Βάσεων του Ηνωμένου Βασιλείου της Μεγάλης Βρετανίας και της Βόρειας Ιρλανδίας στην Κύπρο

Εισαγωγή

Η πράξη προσχώρησης του 2003[1], της οποίας παράρτημα αποτελεί το πρωτόκολλο αριθ. 3 σχετικά με τις Περιοχές Κυρίαρχων Βάσεων του Ηνωμένου Βασιλείου της Μεγάλης Βρετανίας και της Βόρειας Ιρλανδίας στην Κύπρο[2] (εφεξής: «πρωτόκολλο»), τέθηκε σε ισχύ την 1η Μαΐου 2004.

Το πρωτόκολλο ορίζει τις διατάξεις της συνθήκης για την ίδρυση της Ευρωπαϊκής Κοινότητας και της σχετικής κοινοτικής νομοθεσίας (τώρα πλέον δίκαιο της Ευρωπαϊκής Ένωσης) που εφαρμόζονται στις Περιοχές Κυρίαρχων Βάσεων (εφεξής: SBA) του Ηνωμένου Βασιλείου στο Ακρωτήριο και τη Δεκέλεια στην Κύπρο και περιλαμβάνει ειδικές ρυθμίσεις όσον αφορά την εφαρμογή αυτών των διατάξεων.

Η κυκλοφορία προσώπων, εμπορευμάτων και υπηρεσιών διαμέσου της «πράσινης γραμμής» μεταξύ των περιοχών της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί ουσιαστικό έλεγχο και εκείνων των περιοχών στις οποίες το πράττει και της Περιοχής Ανατολικής Κυρίαρχης Βάσης αντιστοίχως βάσει του κανονισμού (ΕΚ) αριθ. 866/2004 του Συμβουλίου, της 29ης Απριλίου 2004, για το καθεστώς βάσει του άρθρου 2 του Πρωτοκόλλου αριθ. 10 της πράξης προσχώρησης, δεν καλύπτεται από την παρούσα έκθεση[3] [4].

Η παρούσα έκθεση καλύπτει την περίοδο από την 1η Μαΐου 2004 έως τις 30 Απριλίου 2009.

Τελωνεια, Εμμεση Φορολογια και Κοινη Εμπορικη Πολιτικη

Οι SBA περιλαμβάνονται στο τελωνειακό έδαφος της Ένωσης[5]. Γι' αυτόν τον σκοπό, και σύμφωνα με το άρθρο 2 του πρωτοκόλλου, μια σειρά πράξεων τελωνειακής και κοινής εμπορικής πολιτικής (όπως τροποποιήθηκαν ή αντικαταστάθηκαν κατά καιρούς), καθώς και οι σχετικές εκτελεστικές πράξεις, εφαρμόζονται στις SBA[6]. Η εφαρμογή αυτού του μέρους του κοινοτικού κεκτημένου από τη διοίκηση των SBA, καθώς και η σχετική συνεργασία με τις αρμόδιες αρχές της Κυπριακής Δημοκρατίας κρίνονται ικανοποιητικές. Η Επιτροπή δεν έχει γνώση τυχόν καταγγελιών.

Αυτή η αξιολόγηση είναι, καταρχήν, η ίδια όσον αφορά τις ισχύουσες κοινοτικές πράξεις σχετικά με τους φόρους κύκλου εργασιών, τους ειδικούς φόρους κατανάλωσης και άλλες μορφές έμμεσης φορολογίας[7]. Η Επιτροπή, παρ' όλα αυτά, εντόπισε ορισμένους κινδύνους όσον αφορά τις δασμολογικές και φορολογικές ατέλειες και απαλλαγές για τις προμήθειες των ενόπλων δυνάμεων του ΗΒ και του συνδεδεμένου με αυτές προσωπικού[8] (που παρέχονται βάσει της Συνθήκης Εγκαθίδρυσης[9] και διατηρούνται από το πρωτόκολλο). Αυτοί οι κίνδυνοι αφορούν ιδίως την απαλλαγή από τον ΦΠΑ των ενόπλων δυνάμεων του ΗΒ και του πολιτικού προσωπικού που τις πλαισιώνει: πρώτον, το γεγονός ότι ορισμένα αγαθά που υπόκεινται σε ΦΠΑ δεν είναι περιορισμένης κατανάλωσης αφήνει ελεύθερο το πεδίο για κατάχρηση (τούτο αφορά ιδίως τα μέσα μεταφοράς), και, δεύτερον, η διοίκηση των SBA δείχνει να ερμηνεύει αυτή την απαλλαγή με υπερβολικά ευρύ τρόπο, δηλαδή ότι αυτό φαίνεται να εκτείνεται και στα εξαρτώμενα από το εν λόγω προσωπικό πρόσωπα[10]. Η Επιτροπή θα εξετάσει διεξοδικότερα αυτό το θέμα και θα λάβει τα απαραίτητα μέτρα κατά περίπτωση.

Κoinh Γεωργικη Πολιτικη

Η κοινή γεωργική πολιτική (ΚΓΠ) είναι εφαρμοστέα στις SBA και η εφαρμογή της είναι απρόσκοπτη[11].

Το ΗΒ ανέθεσε πλήρως τα γεωργικά θέματα των SBA στην Κυπριακή Δημοκρατία[12]. Η συνεργασία μεταξύ της διοίκησης των Περιοχών Κυρίαρχων Βάσεων (εφεξής: διοίκηση των SBA) και των σχετικών κυπριακών αρχών είναι αγαστή.

Η αρμόδια αρχή της Κυπριακής Δημοκρατίας εφάρμοσε τα ακόλουθα καθεστώτα της ΚΓΠ για δικαιούχους που εδρεύουν στις SBA κατά τη διάρκεια της περιόδου αναφοράς: i) καθεστώς ενιαίας ενίσχυσης βάσει της έκτασης· ii) μέτρα αγροτικής ανάπτυξης από τους 3 διαφορετικούς άξονες και iii) μέτρα κοινής οργάνωσης αγοράς, ιδίως για τον αμπελοοινικό τομέα. Μια σειρά αιτήσεων για τα διάφορα καθεστώτα έχει υποβληθεί στον Κυπριακό Οργανισμό Αγροτικών Πληρωμών, έχουν διεξαχθεί επιτόπιοι έλεγχοι και έχουν πραγματοποιηθεί οι σχετικές πληρωμές.

Κανένα πρόβλημα σχετικά με την εφαρμογή της ΚΓΠ δεν υπέπεσε στην αντίληψη της Επιτροπής. Ο έλεγχος των διαθέσιμων πληροφοριών (κατάλογος επιτόπιων ελέγχων 2008) επιβεβαίωσε ότι είχαν υποβληθεί αιτήσεις γι’ αυτές τις περιοχές. Επιπλέον, η διαχείριση (περιλαμβανομένων των πληρωμών) των γεωργικών επιδοτήσεων από την Κυπριακή Δημοκρατία και ιδίως τα συστήματα εσωτερικού ελέγχου του Κυπριακού Οργανισμού Πληρωμών κρίνονται κατάλληλα από τον οργανισμό πιστοποίησης.

Η Κυπριακή Δημοκρατία ανέφερε ότι συνάντησε προβλήματα ήσσονος σημασίας κατά τη διεκπεραίωση των αιτήσεων και κατά τη διεξαγωγή των επιτόπιων ελέγχων. Αυτά τα προβλήματα αφορούσαν: i) τη μέτρηση περιοχών με χρήση συσκευών GPS κοντά σε κεραίες που έχει εγκαταστήσει η διοίκηση των SBA (όπου ήταν δύσκολο ή αδύνατον να επιτευχθεί σύνδεση GPS)· ii) το γεγονός ότι η διοίκηση των SBA χορηγεί άδειες για τη χρήση γεωργικών περιοχών μόνο για ένα έτος, ενώ η εφαρμογή των διαφόρων μέτρων αγροτικής ανάπτυξης προϋποθέτει τουλάχιστον πενταετείς συμβάσεις (π.χ. σε γεωργοπεριβαλλοντικές περιοχές) – σ' αυτές τις περιπτώσεις τα σχετικά αγροτεμάχια εγκρίνονται ως επιλέξιμα για επιδότηση, αλλά απαιτείται από τον αιτούντα να υποβάλλει κάθε έτος το ανανεωμένο έγγραφο (το οποίο εκδίδεται από τη διοίκηση των SBA)· και iii) τον κίνδυνο που έχει επισημανθεί[13] ότι η διοίκηση των SBA δεν χορηγεί εύκολα άδεια για την κατασκευή νέων κτιρίων (επιφέροντας κατά συνέπεια ενδεχόμενους περιορισμούς στα πλαίσια ορισμένων καθεστώτων ΚΓΠ).

κτηνιατρικά και φυτοϋγειονομικά ζητήματα

Η εφαρμογή των κτηνιατρικών και φυτοϋγειονομικών κανόνων της Ευρωπαϊκής Ένωσης, που προβλέπονται στο άρθρο 3 στοιχείο β) του πρωτοκόλλου, ανατίθεται στην Κυπριακή Δημοκρατία[14]. Το διάταγμα του 2007 περί διατάξεων για τη γεωργία των SBA περιλαμβάνει μια σειρά νόμων της Κυπριακής Δημοκρατίας με τους οποίους εφαρμόζονται τα μέτρα στον κτηνιατρικό και φυτοϋγειονομικό τομέα και τα οποία έχουν ως άμεσο στόχο την προστασία της δημόσιας υγείας. Η Κυβέρνηση της Κυπριακής Δημοκρατίας κοινοποιεί στη διοίκηση των SBA οιαδήποτε θέσπιση ή τροποποίηση της σχετικής νομοθεσίας. Επιπλέον, υπάρχει στενή συνεργασία σε περίπτωση έκτακτης ανάγκης[15] για τον συντονισμό λήψης μέτρων για τον έλεγχο ασθενειών. Τα προϊόντα για τα οποία απαιτείται φυτοϋγειονομικό πιστοποιητικό δεν μπορούν να εισαχθούν απευθείας από τρίτες χώρες στις SBA, αλλά εισέρχονται στην Κύπρο μέσω λιμένος ή αερολιμένος στις περιοχές που ελέγχονται από την κυβέρνηση της Κυπριακής Δημοκρατίας. Κατά συνέπεια, οι σχετικοί έλεγχοι διεξάγονται από τους ελεγκτές της αρμόδιας κυπριακής αρχής στα επίσημα σημεία εισόδου της Κυπριακής Δημοκρατίας. Παρόμοιες διαδικασίες εφαρμόζονται όταν πρόκειται για εισαγωγή από τρίτες χώρες ζώων και ζωικών προϊόντων για τα οποία απαιτείται κτηνιατρικός έλεγχος.

Η εφαρμογή αυτής της διάταξης του πρωτοκόλλου κρίνεται ικανοποιητική. Δεν προέκυψαν δυσκολίες ή πρακτικά προβλήματα. Καμιά καταγγελία δεν υποβλήθηκε στην Επιτροπή.

Κοινωνική ασφάλιση

Το άρθρο 4 του πρωτοκόλλου προβλέπει ότι άτομα που διαμένουν ή εργάζονται στο έδαφος των SBA και τα οποία υπόκεινται στη νομοθεσία περί κοινωνικών ασφαλίσεων της Κυπριακής Δημοκρατίας θεωρούνται για τους σκοπούς του κανονισμού (ΕΟΚ) αριθ. 1408/71[16] του Συμβουλίου ως κάτοικοι ή εργαζόμενοι στην επικράτεια της Κυπριακής Δημοκρατίας[17]. Κατά συνέπεια, το πρωτόκολλο παρέχει, στην ουσία, σε όσους εργάζονται στις SBA[18] ίση μεταχείριση με εκείνους που εργάζονται στην Κυπριακή Δημοκρατία όσον αφορά την κοινωνική ασφάλιση.

Για να διευκολύνει την εφαρμογή της κυπριακής νομοθεσίας περί κοινωνικών ασφαλίσεων, η διοίκηση των SBA αντέγραψε τις διατάξεις αυτής της νομοθεσίας[19]. Η διοίκηση των SBA αναπαρήγαγε επίσης (στην αγγλική γλώσσα) όλα τα έντυπα που χρησιμοποιούνται από τις υπηρεσίες κοινωνικών ασφαλίσεων της Κυπριακής Δημοκρατίας. Διμερής συμφωνία προβλέπει τις απαραίτητες διοικητικές ρυθμίσεις. Η εποπτεία της εφαρμογής – με εξαίρεση την απασχόληση σε στρατιωτικές εγκαταστάσεις – ανατίθεται γενικά στις αρμόδιες αρχές της Κυπριακής Δημοκρατίας.

Η εφαρμογή αυτής της διάταξης του πρωτοκόλλου είναι ουσιαστική. Καμιά καταγγελία δεν υποβλήθηκε στην Επιτροπή.

Δικαιοσύνη και Εσωτερικές Υπόθεσεισ

Σύμφωνα με το άρθρο 5 του πρωτοκόλλου, δεν απαιτείται από την Κυπριακή Δημοκρατία να διενεργεί ελέγχους στα πρόσωπα που διέρχονται από τα χερσαία και θαλάσσια όριά της με τις Περιοχές των Κυρίαρχων Βάσεων, ενώ το ΗΒ διενεργεί ελέγχους στα πρόσωπα που διέρχονται από τα εξωτερικά σύνορα των Περιοχών των Κυρίαρχων Βάσεων.

Αυτά τα "εξωτερικά σύνορα των Περιοχών των Κυρίαρχων Βάσεων" ορίζονται ως " τα θαλάσσια όριά τους και οι αερολιμένες τους και οι λιμένες τους, αλλά όχι τα χερσαία ή θαλάσσια όριά τους με την Κυπριακή Δημοκρατία "[20]. Με άλλα λόγια, η διοίκηση των SBA δεν έχει καμία υποχρέωση να διεξάγει ελέγχους επί προσώπων κατά μήκος των χερσαίων ορίων με την Κυπριακή Δημοκρατία[21].

Σε όλη τη διάρκεια της περιόδου αναφοράς, μόνον η αεροπορική βάση της RAF του Ακρωτηρίου και μια λωρίδα ακτής 3 μιλίων της Δεκέλειας ορίστηκαν ως "σημεία εισόδου"[22], μολονότι η τελευταία, η οποία προορίζεται μόνο για περιορισμένη χρήση, δεν χρησιμοποιήθηκε γι' αυτόν τον σκοπό κατά τη διάρκεια της περιόδου αναφοράς. Αμφότερα τα σημεία εισόδου προορίζονται για χρήση από το στρατιωτικό και πολιτικό προσωπικό που συνδέεται με τις βρετανικές δυνάμεις στην Κύπρο ή για τη διοίκηση των SBA.

Η διοίκηση των SBA δεν τηρεί αρχεία του αριθμού ή της εθνικότητας των διερχομένων προσώπων. Δεν αναφέρθηκαν περιστατικά στην Επιτροπή. Σε μία και μόνη περίπτωση (κρίση του Λιβάνου το 2006), η διοίκηση των SBA παρέκκλινε από τους ισχύοντες για υπηκόους τρίτων χωρών όρους όσον αφορά τη διέλευση των εξωτερικών συνόρων των SBA, όπως προβλέπεται στο σημείο 3 στοιχείο α) του τέταρτου μέρους του παραρτήματος του πρωτοκόλλου[23], για ανθρωπιστικούς λόγους[24]. Σ’ αυτή την περίπτωση, ένας μικρός αριθμός προσώπων χωρίς ιθαγένεια Ε.Ε. (λιγότερα από 50) μεταφέρθηκαν αεροπορικώς από τον Λίβανο στην αεροπορική βάση της RAF στο Ακρωτήριο κατά τις λίγες πρώτες μέρες της διαδικασίας εξόδου[25].

Όσον αφορά την επιτήρηση των εξωτερικών συνόρων των SBA, η διοίκηση των SBA διενεργεί τακτικούς θαλάσσιους ελέγχους κατά μήκος των θαλάσσιων συνόρων. Όσον αφορά το άσυλο, βάσει του μνημονίου συμφωνίας μεταξύ των δύο χωρών, η ευθύνη εξέτασης των αιτήσεων ασύλου όσων εισήλθαν πρώτα στη νήσο της Κύπρου μέσω των SBA ανατίθεται στην Κυπριακή Δημοκρατία. Η τελευταία εξετάζει επίσης τις αιτήσεις ασύλου όλων εκείνων που εισήλθαν σε περιοχές ελεγχόμενες από την κυβέρνηση της Κυπριακής Δημοκρατίας μέσω της Περιοχής Ανατολικής Κυρίαρχης Βάσης[26]. Κανένα άλλο σχετικό καθήκον δεν ανατέθηκε στην Κυπριακή Δημοκρατία.

Όσον αφορά την εφαρμογή των διατάξεων του σημείου 5 του τέταρτου μέρους του παραρτήματος στο πρωτόκολλο δεν διαπιστώθηκαν παρατυπίες. Οι έλεγχοι προσώπων και η επιτήρηση των εξωτερικών συνόρων των SBA που διενεργεί η διοίκηση των SBA, καθώς και η συνεργασία με τις αρχές της Κυπριακής Δημοκρατίας κρίνονται ικανοποιητικά. .

Αλλοι Τ ομείς του Δικαίου της Ευρωπαϊκής Ενωσησ

Πέραν του πεδίου εφαρμογής του πρωτοκόλλου, η διοίκηση των SBA προέβλεψε τη μονομερή εφαρμογή του άμεσα εφαρμοζόμενου δικαίου της ΕΕ[27]. Κατά συνέπεια, και άλλα μέρη του κοινοτικού κεκτημένου εφαρμόζονται εμμέσως στις SBA. Αυτό το διάταγμα θέτει σε εφαρμογή τη δέσμευση της διοίκησης των SBA σύμφωνα με την οποία « οι νόμοι που εφαρμόζονται στους Κυπρίους των περιοχών των βρετανικών βάσεων θα είναι, στο μέτρο του δυνατού, οι ίδιοι με τους νόμους της Κυπριακής Δημοκρατίας »[28]. Για την εκπλήρωση αυτής της εξομοίωσης δέσμευσης, η διοίκηση των SBA υιοθέτησε το ευρώ ως νόμισμα συναλλαγής ταυτόχρονα με την Κυπριακή Δημοκρατία (την 1η Ιανουαρίου 2008)[29].

Συμπεράσματα

Το πρωτόκολλο αριθ. 3 της πράξης προσχώρησης του 2003 όσον αφορά τις Περιοχές Κυρίαρχων Βάσεων του Ηνωμένου Βασιλείου της Μεγάλης Βρετανίας και της Βόρειας Ιρλανδίας στην Κύπρο τέθηκε σε ισχύ την 1η Μαΐου 2004. Με αυτό καθορίζονται οι διατάξεις του δικαίου της Ευρωπαϊκής Ένωσης που εφαρμόζονται στις Περιοχές Κυρίαρχων Βάσεων του Ηνωμένου Βασιλείου στο Ακρωτήριο και τη Δεκέλεια στην Κύπρο και πραγματοποιούνται ειδικές ρυθμίσεις όσον αφορά την εφαρμογή αυτών των διατάξεων.

Όσον αφορά τα τελωνεία, την έμμεση φορολογία και την κοινή εμπορική πολιτική, η εφαρμογή αυτού του μέρους του κοινοτικού κεκτημένου από τη διοίκηση των SBA, καθώς και η σχετική συνεργασία με τις αρμόδιες αρχές της Κυπριακής Δημοκρατίας κρίνονται ικανοποιητικές. Όμως, εντοπίστηκαν κίνδυνοι όσον αφορά τις δασμολογικές και φορολογικές ατέλειες και απαλλαγές για τις προμήθειες των ενόπλων δυνάμεων του ΗΒ και του συνδεδεμένου με αυτές προσωπικού.

Η κοινή γεωργική πολιτική εφαρμόζεται απρόσκοπτα στις Περιοχές Κυρίαρχων Βάσεων. Η Κυπριακή Δημοκρατία ανέφερε ότι συνάντησε μόνο προβλήματα ήσσονος σημασίας κατά τη διεκπεραίωση των αιτήσεων και κατά τη διεξαγωγή των επιτόπιων ελέγχων.

Η εφαρμογή της διάταξης του πρωτοκόλλου σχετικά με φυτοϋγειονομικά και κτηνιατρικά ζητήματα κρίνεται ικανοποιητική. Δεν προέκυψαν δυσκολίες ή πρακτικά προβλήματα. Καμιά καταγγελία δεν υποβλήθηκε στην Επιτροπή.

Όσον αφορά τη διάταξη του πρωτοκόλλου σχετικά με την κοινωνική ασφάλιση, η εφαρμογή της κρίνεται αποτελεσματική. Επίσης, καμιά καταγγελία δεν υποβλήθηκε στην Επιτροπή.

Όσον αφορά την εφαρμογή των διατάξεων στον τομέα της δικαιοσύνης και των εσωτερικών υποθέσεων, δεν διαπιστώθηκαν παρατυπίες. Οι έλεγχοι προσώπων και η επιτήρηση των εξωτερικών συνόρων των SBA που διενήργησε η διοίκηση των SBA, καθώς και η συνεργασία με τις αρχές της Κυπριακής Δημοκρατίας κρίνονται ικανοποιητικά.

Το γενικό συμπέρασμα είναι ότι το πρωτόκολλο αριθ. 3 της πράξης προσχώρησης του 2003 παρέχει έναν αποτελεσματικό τρόπο εφαρμογής ορισμένων διατάξεων του δικαίου της Ευρωπαϊκής Ένωσης στις Περιοχές Κυρίαρχων Βάσεων της Δεκέλειας και του Ακρωτηρίου του Ηνωμένου Βασιλείου της Μεγάλης Βρετανίας και της Βόρειας Ιρλανδίας στην Κύπρο. Η Επιτροπή θα συνεχίσει να παρακολουθεί την εφαρμογή του πρωτοκόλλου, ιδίως όσον αφορά τους διαπιστωθέντες κινδύνους.

[1] Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των Συνθηκών επί των οποίων βασίζεται η Ευρωπαϊκή Ένωση , ΕΕ L 236, της 23.9.2003, σ. 33.

[2] ΕΕ L 236, της 23.9.2003, σ. 940.

[3] ΕΕ L 161, της 30.4.2004, σ. 128.

[4] Για ζητήματα σχετικά με την εφαρμογή του κανονισμού για την «πράσινη γραμμή» βλ. τις ετήσιες "Εκθέσεις για την πράσινη γραμμή" της Επιτροπής προς το Συμβούλιο (βλ. π.χ. COM(2009) 478 τελικό, της 14.9.2009).

[5] Βλ. τα άρθρα 2 παράγραφος 1 και 7 παράγραφος 1 του πρωτοκόλλου.

[6] Γι’ αυτόν τον κατάλογο βλ. το πρώτο μέρος του παραρτήματος του πρωτοκόλλου.

[7] Βλ. το άρθρο 2 παράγραφος 2 του πρωτοκόλλου και το δεύτερο μέρος του παραρτήματος του πρωτοκόλλου.

[8] Βλ. το άρθρο 2 παράγραφος 3 του πρωτοκόλλου και το τρίτο μέρος του παραρτήματος του πρωτοκόλλου.

[9] Συνθήκη Εγκαθίδρυσης της Κυπριακής Δημοκρατίας, 16 Αυγούστου 1960.

[10] Μια τέτοια ερμηνεία θα αντίκειται στο άρθρο 151 παράγραφος 1 στοιχείο ε) της οδηγίας σχετικά με τον ΦΠΑ (οδηγία 2006/112/ΕΚ του Συμβουλίου, της 28ης Νοεμβρίου 2006, ΕΕ L 347, της 11.12.2006, σ. 1).

[11] Βλ. άρθρο 3 στοιχείο α) του πρωτοκόλλου.

[12] Βάσει του διατάγματος του 2007 περί διατάξεων για τη γεωργία των SBA , Διάταγμα 9 του 2007, Συμπλήρωμα αριθ. 2 στην "Επίσημη Εφημερίδα των Περιοχών Κυρίαρχων Βάσεων αριθ. 1454 της 20ής Απριλίου 2007", σ. 83 (εφεξής: "Διάταγμα του 2007 περί διατάξεων για τη γεωργία ").

[13] Όπως αναφέρθηκε στην Επιτροπή κατά τη διάρκεια αποστολής ελέγχου από ένα δικαιούχο με έδρα στις SBA.

[14] Κατά συνέπεια, όλες οι αποστολές φορτίων πατάτας από το βόρειο τμήμα της Κύπρου διαμέσου της πράσινης γραμμής στην Περιοχή Ανατολικής Κυρίαρχης Βάσης εξετάζονται από φυτοϋγειονομικούς ελεγκτές της Κυπριακής Δημοκρατίας.

[15] Π.χ. σε περίπτωση εκδήλωσης μεταδοτικών ασθενειών των ζώων, όπως η γρίπη των πτηνών και ο αφθώδης πυρετός το 2006 και το 2007.

[16] Κανονισμός (ΕΟΚ) αριθ. 1408/71 του Συμβουλίου της 14ης Ιουνίου 1971 περί εφαρμογής των συστημάτων κοινωνικής ασφαλίσεως στους μισθωτούς, τους αυτοαπασχολούμενους, και τις οικογένειές τους που διακινούνται εντός της Κοινότητας, ΕΕ L 149, της 5.7.1971, σ. 2.

[17] Επειδή οι SBA αποτελούν τμήμα της επικράτειας του ΗΒ, οι εργαζόμενοι σ' αυτές θεωρείται ότι εργάζονται στο ΗΒ και κατά συνέπεια θα υπάγονται στη νομοθεσία περί κοινωνικής ασφάλισης του ΗΒ (όπως ορίζεται στον κανονισμό (ΕΟΚ) αριθ. 1408/71 του Συμβουλίου). Βάσει αυτού του κανονισμού, αυτά τα άτομα, κατά συνέπεια, θα έπρεπε να θεωρούνται στην Κύπρο ως αλλοδαποί και θα έπρεπε, π.χ. να απολαύουν υγειονομικής περίθαλψης στην Κύπρο μόνο μετά από προηγούμενη έγκριση των υγειονομικών αρχών του ΗΒ, εάν αυτό απαιτείται. Το άρθρο 4 του πρωτοκόλλου ρυθμίζει αυτό το πρόβλημα.

[18] Το στρατιωτικό προσωπικό και οι δημόσιοι υπάλληλοι του ΗΒ δεν υπόκεινται στην κυπριακή νομοθεσία περί κοινωνικών ασφαλίσεων, αλλά σύμφωνα με τα άρθρα 13 (2) (δ) και 13 (2) (ε) του κανονισμού (ΕΟΚ) αριθ. 1408/71 του Συμβουλίου, υπόκεινται στη νομοθεσία του ΗΒ περί κοινωνικής ασφάλισης και δεν εμπίπτουν στο άρθρο 4 του πρωτοκόλλου.

[19] Διάταγμα κοινωνικής ασφάλισης του 1980, Εφημερίδα αριθ. 569 της 2.10.1982.

[20] Βλ. σημείο 1 του τέταρτου μέρους του παραρτήματος του πρωτοκόλλου.

[21] Όμως, τούτο με την εξαίρεση του ορίου μεταξύ της Περιοχής Ανατολικής Κυρίαρχης Βάσης και των περιοχών που δεν υπόκεινται στον πραγματικό έλεγχο της κυβέρνησης της Κυπριακής Δημοκρατίας (οι οποίες θεωρούνται εξωτερικά σύνορα των SBA για τη διάρκεια της αναστολής της εφαρμογής του κοινοτικού κεκτημένου βάσει του Πρωτοκόλλου 10. Βλ. άρθρο 2 παράγραφος 2 του πρωτοκόλλου 10 της πράξης προσχώρησης του 2003).

[22] Από τις 11 Αυγούστου 2009, τα ακόλουθα σημεία θεωρούνται από τη διοίκηση των SBA "σημεία διέλευσης" σύμφωνα με το σημείο 1 (β) του τέταρτου μέρους του παραρτήματος του πρωτοκόλλου: RAF Ακρωτηρίου, μόλος Ακρωτηρίου, μόλος Watson στη Δεκέλεια και αεροδρόμιο Kingsfield στη Δεκέλεια.

[23] Αυτά είναι ιδίως ο όρος κατοχής ισχύοντος ταξιδιωτικού εγγράφου και έγκυρης θεώρησης εισόδου για την Κυπριακή Δημοκρατία, εάν απαιτείται.

[24] Βλ. σημείο 3 στοιχείο β) του τέταρτου μέρους του παραρτήματος του πρωτοκόλλου.

[25] Σύμφωνα με τις πληροφορίες της διοίκησης των SBA, επρόκειτο για έκτακτες περιστάσεις. Όλες οι ακόλουθες εκτός Ε.Ε. αφίξεις κατά τη διάρκεια της κρίσης του Λιβάνου μεταφέρθηκαν στον λιμένα της Λεμεσού στις περιοχές ελέγχου της κυβέρνησης της Κυπριακής Δημοκρατίας και υποβλήθηκαν σε ελέγχους μετανάστευσης από τις αρχές της Κυπριακής Δημοκρατίας .

[26] Βλ. σημείο 7 στοιχείο β) του τέταρτου μέρους του παραρτήματος του πρωτοκόλλου.

[27] Βλ. το "Διάταγμα για την Ευρωπαϊκή Κοινότητα (Ειδικά μέτρα) 2005"', Διάταγμα 24 του 2005.

[28] Τμήμα 3 παράγραφος 2 της συμφωνίας υπό μορφή ανταλλαγής διακοινώσεων, της 16.8.1960, μεταξύ του ΗΒ και της Κυπριακής Δημοκρατίας σχετικά με τη διοίκηση των Περιοχών Κυρίαρχων Βάσεων του ΗΒ ("Προσάρτημα O").

[29] Βλ. το "Διάταγμα για την Ευρωπαϊκή Κοινότητα (Ειδικά μέτρα) (Μετάλλια και μάρκες που προσομοιάζουν με τα κέρματα ευρώ) 2008"', Δημόσιο έγγραφο 37 του 2008, δημοσιευθέν στην Επίσημη Εφημερίδα αριθ. 1518 της 10.11.2008.